
Pyramus and Thisbe are in love, but their parents do not allow them to marry.

Pyramus et Thisbe, iuvenum pulcherrimus alter,
altera, quas Oriens habuit, praelata puellis,
contiguas tenuere domos, ubi dicitur altam
coctilibus muris cinxisse Semiramis urbem.
notitiam primosque gradus vicinia fecit; 5
tempore crevit amor. taedae quoque iure coissent,
sed vetuere patres; quod non potuere vetare,
ex aequo captis ardebant mentibus ambo.
conscius omnis abest; nutu signisque loquuntur,
quoque magis tegitur, tectus magis aestuat ignis. 10

(Metamorphoses IV.55–64)

The two lovers communicate through a crack in the wall between their houses.

fissus erat tenui rima, quam duxerat olim
cum fieret, paries domui communis utrique.
id vitium nulli per saecula longa notatum
(quid non sentit amor?) primi vidistis amantes
et vocis fecistis iter, tutaeque per illud 15
murmure blanditiae minimo transire solebant.
saepe, ubi constiterant hinc Thisbe, Pyramus illinc,
inque vices fuerat captatus anhelitus oris,
‘invide’ dicebant ‘paries, quid amantibus obstas?
quantum erat, ut sineres toto nos corpore iungi? 20
aut, hoc si nimium est, vel ad oscula danda pateres!
nec sumus ingrati; tibi nos debere fatemur
quod datus est verbis ad amicas transitus aures.’
talia diversa nequiquam sede locuti
sub noctem dixere ‘vale’ partique dedere 25
oscula quisque suae non pervenientia contra.

(Metamorphoses IV.65–80)

Pyramus and Thisbe plan to run away and agree to meet at Ninus’ tomb.

postera nocturnos Aurora removerat ignes
solque pruinosas radiis siccaverat herbas:
ad solitum coiere locum. tum murmure parvo
multa prius questi statuunt ut nocte silenti 30
fallere custodes foribusque excedere temptent,
cumque domo exierint, urbis quoque tecta relinquant,
neve sit errandum lato spatiantibus arvo,
conveniant ad busta Nini lateantque sub umbra
arboris; arbor ibi niveis uberrima pomis, 35
ardua morus, erat, gelido contermina fonti.
pacta placent; et lux tarde discedere visa
praecipitatur aquis, et aquis nox exit ab isdem.

(Metamorphoses IV.81–92)

Thisbe goes to the meeting-place but has to escape into a cave when she sees a lion.
In her haste she drops her cloak, which the lion finds.

callida per tenebras versato cardine Thisbe
egreditur fallitque suos adopertaque vultum 40
pervenit ad tumulum dictaque sub arbore sedit;
audacem faciebat amor. venit ecce recenti
caede leaena boum spumantes oblita rictus
depositura sitim vicini fontis in unda;
quam procul ad lunae radios Babylonia Thisbe 45
vidit et obscurum timido pede fugit in antrum,
dumque fugit, tergo velamina lapsa reliquit.
ut lea saeva sitim multa compescuit unda,
dum redit in silvas, inventos forte sine ipsa
ore cruentato tenues laniavit amictus. 50

(Metamorphoses IV.93–104)

When Pyramus reaches the meeting-place he finds a lion’s footprints and Thisbe’s
bloodstained cloak. Thinking that he is responsible for her death, he says farewell to
the cloak and plans to kill himself.

serius egressus vestigia vidit in alto
pulvere certa ferae totoque expalluit ore
Pyramus; ut vero vestem quoque sanguine tinctam
repperit, ‘una duos’ inquit ‘nox perdet amantes,
e quibus illa fuit longa dignissima vita, 55
nostra nocens anima est. ego te, miseranda, peremi,
in loca plena metus qui iussi nocte venires
nec prior huc veni. nostrum divellite corpus
et scelerata fero consumite viscera morsu,
o quicumque sub hac habitatis rupe leones! 60
sed timidi est optare necem.’ velamina Thisbes
tollit et ad pactae secum fert arboris umbram,
utque dedit notae lacrimas, dedit oscula vesti,
‘accipe nunc’ inquit ‘nostri quoque sanguinis haustus!’
quoque erat accinctus, demisit in ilia ferrum. 65

(Metamorphoses IV.105–19)

Pyramus’ blood spurts out like water from a broken pipe and soaks the roots of the
mulberry tree. The white berries are now tinged with red.

nec mora; ferventi moriens e vulnere traxit.
ut iacuit resupinus humo, cruor emicat alte,
non aliter quam cum vitiato fistula plumbo
scinditur et tenues* stridente foramine longe*
eiaculatur aquas atque ictibus aera rumpit. 70
arborei fetus aspergine caedis in atram
vertuntur faciem, madefactaque sanguine radix
purpureo tingit pendentia mora colore.

(Metamorphoses IV.120–7)

* NB: several editions print tenui and longas here.

Thisbe returns to the tree and finds Pyramus’ body.

ecce metu nondum posito, ne fallat amantem,
illa redit iuvenemque oculis animoque requirit, 75
quantaque vitarit narrare pericula gestit.
utque locum et visa cognoscit in arbore formam,
sic facit incertam pomi color; haeret, an haec sit.
dum dubitat, tremebunda videt pulsare cruentum
membra solum retroque pedem tulit oraque buxo 80
pallidiora gerens exhorruit aequoris instar,
quod tremit, exigua cum summum stringitur aura.
sed postquam remorata suos cognovit amores,
percutit indignos claro plangore lacertos
et laniata comas amplexaque corpus amatum 85
vulnera supplevit lacrimis fletumque cruori
miscuit et gelidis in vultibus oscula figens
‘Pyrame,’ clamavit, ‘quis te mihi casus ademit?
Pyrame, responde! tua te, carissime, Thisbe
nominat; exaudi vultusque attolle iacentes!’ 90
ad nomen Thisbes, oculos iam morte gravatos
Pyramus erexit visaque recondidit illa.
(Metamorphoses IV.128–46)

Thisbe sees her bloodstained cloak and realizes the truth. She resolves to die.

quae postquam vestemque suam cognovit et ense
vidit ebur vacuum, ‘tua te manus’ inquit ‘amorque
perdidit, infelix. est et mihi fortis in unum 95
hoc manus, est et amor; dabit hic in vulnera vires.
persequar extinctum letique miserrima dicar
causa comesque tui, quique a me morte revelli
heu sola poteras, poteris nec morte revelli.
hoc tamen amborum verbis estote rogati, 100
o multum miseri meus illiusque parentes,
ut quos certus amor, quos hora novissima iunxit,
componi tumulo non invideatis eodem.
at tu, quae ramis arbor miserabile corpus
nunc tegis unius, mox es tectura duorum, 105
signa tene caedis pullosque et luctibus aptos
semper habe fetus, gemini monimenta cruoris.’

(Metamorphoses IV.147–61)

Thisbe uses Pyramus’ sword to kill herself. Their parents and the gods, in different
ways, are touched by their tragic ends.

dixit et aptato pectus mucrone sub imum
incubuit ferro, quod adhuc a caede tepebat.
vota tamen tetigere deos, tetigere parentes; 110
nam color in pomo est, ubi permaturuit, ater,
quodque rogis superest una requiescit in urna.

(Metamorphoses IV.162–6)

